בס"ד כה סיון תשפ"ב הדוגמא מצויה בעוגות טורט וכדומה. לדעת הגאון בעל ערוך השולחן (יורה דעה סימן שכט) עוגת טורט פטורה ממצוות הפרשת חלה, אך חלקו עליו רוב הפוסקים ונקטו כשיטת השולחן ערוך (סימן שכט,ב) שעיסה נוזלית שנאפתה ויש בה עובי מעל שמונה ס"מ – חייבת בהפרשת חלה ובברכה.  שיעור העובי שמונה ס"מ זו פרשנות של האחרונים לגמ' 'טרוקנין חייבין בחלה' שהגמ' הסבירה שמדובר בעיסה שבלילתה רכה ושפך אותה לכירה שיש בה גומא שיוצרת עובי מסויים באפיית אותה עיסה, והסבירו האחרונים – שו"ע המקוצר של הרב רצאבי ועוד – לעניין מאכל ה"לחוח" שאם הוא עבה 8 ס"מ – חייב בחלה. והוא הדין לגבי שאלתך. וכך להלכה, רק שלמעשה בעוגת טורט ביתית קשה להגיע לשיעור קמח של חיוב חלה. שרק 30-40 אחוז מהתערובת הוא קמח, והשאר דברים אחרים. וממילא כדי להגיע לשיעור חיוב חלה צריך 6 קילו של אותה עיסת טורט, וזה לא מצוי בביתי רק בתעשייתי. שלב הפרשת החלה בדרך כלל מהרגע שנהיית העיסה כגוש אחד.  {ובזמן הקדום עוד לפני כן, מחשש לתקלה שמא יאכלנה בטעות, או שמא תטמא העיסה.}  ורק אם שכח ולא הפריש בשלב העיסה יכול להפריש לאחר האפייה, וכפי שפסק מרן השו"ע (יו"ד סימן שכז,ה).  אך לפעמים יכול להפריש רק אחרי שאפה את החתיכה – כגון המקרה שלך כשהבלילה נוזלית ולא ניתן להפריש בשלב העיסה. וכך פסקו האחרונים: שו"ת שבט הלוי ח,רמד ועוד.  כל טוב סלה.